Bundestagas

Bundestagas ( < Bund – ‘federacija’ + tag – ‘susirinkimas’) – Vokietijos parlamento žemieji rūmai, įstatymų leidžiamoji institucija. Įsteigtas 1949 m., remiantis Vokietijos Pagrindiniu įstatymu. Sudaro 630 narių, renkamų visuotiniais tiesioginiais rinkimais 4 metų kadencijai.

Bundestago nariai renkami pagal mišrią rinkimų sistemą: pusė renkami pagal mažoritarinę, kiti – pagal proporcinę rinkimų sistemą. Į Bundestagą patenka partijos, surinkusios ne mažiau kaip 5 % rinkėjų balsų arba laimėjusios vietas ne mažiau kaip 3 rinkimų apygardose. Bundestagas negali savęs paleisti; tai padaryti gali tik prezidentas.

Bundestagas leidžia įstatymus, turi įtakos formuojant federalinę vyriausybę (renka federalinį kanclerį, kuris yra atskaitingas tik Bundestagui), tvirtina biudžetą. Bundestago atstovai dalyvauja renkant federalinį prezidentą, renka pusę federacinio Konstitucinio Teismo teisėjų.

Nuo 1999 m. Bundestagas renkasi Reichstago pastate, Berlyne.

 Istorija 
Pirmuoju visos Vokietijos parlamentu laikomas 1867 m. įsteigtas Reichstagas, gyvavęs iki 1918 m. Tų metų lapkritį Vokietijoje įvykus revoliucijai, šalis tapo respublika. 1919 m. išrinktas pirmasis tarpukario demokratinės Vokietijos parlamentas, rinktas ketverių metų kadencijai, taikant proporcinio atstovavimo principą. Po 1932 m. rinkimų, Reichstage daugumą suformavo A. Hitlerio nacių partijos vadovaujama koalicija. Nuo 1933 m. Reichstagas rinkosi retai, nes Vyriausybei buvo suteikti įgaliojimai priimti įstatymus be parlamento dalyvavimo. Paskutinis Reichstago posėdis įvyko 1942 m. balandžio 26 d. Remiantis 1949 m. priimta Vokietijos konstitucija, naujasis šalies parlamentas pavadintas Bundestagu. 1949 m. į parlamentą rinkti 402 atstovai, vėliau jų skaičius augo. Tai vienintelė Vokietijos federalinės valdžios institucija, rinkta tiesioginiuose rinkimuose. Iki Vokietijos susivienijimo Bundestago posėdžiai vyko Bonoje, o nuo 1999 m. – vėl Berlyno Reichstago rūmuose.

 Bundestago rinkimai 
Bundestago nariai renkami visuotiniais, tiesioginiais, laisvais ir slaptais rinkimais 4 metų kadencijai. Iki Vokietijos susivienijimo į Bundestagą buvo renkama 520 narių, o 1990 m. gruodį vykusiuose rinkimuose jau buvo renkami 662 nariai. Vėliau jų skaičius šiek tiek keitėsi. 2025 m. į Bundestagą buvo renkama 630 atstovų pagal mišrią rinkimų sistemą: 276 išrinkti pagal mažoritarinę (vienmandatėse apygardose), 354 – pagal proporcinę rinkimų sistemą (daugiamandatėje apygardoje, apimančioje vieną žemę). Į Bundestagą patenka partijos, žemėje surinkusios ne mažiau kaip 5 % rinkėjų balsų arba laimėjusios vietas ne mažiau kaip 3 rinkimų apygardose. Jei partija laimi daugiau vietų apygardose nei pateikė rinkimų sąraše, ji Bundestage gauna rinkimų apygardose laimėtą vietų skaičių. Bendras Bundestago narių skaičius tokiu atveju yra atitinkamai padidinamas.

Nauji eiliniai Bundestago rinkimai turi vykti ne anksčiau kaip po 46 ir ne vėliau kaip po 48 mėnesių nuo įgaliojimų laiko pradžios, nebent prezidentas paleidžia Bundestagą ir paskiria pirmalaikius rinkimus. Pirmalaikiai Bundestago rinkimai galimi dviem atvejais:
 Jeigu per 14 dienų nuo rinkimų neišrenkamas Bundestago narių balsų daugumą gavęs kancleris, prezidentas privalo paskirti daugiausiai balsų gavusį kandidatą arba paleisti Bundestagą.
 Jeigu kancleris pralaimi balsavimą dėl nepasitikėjimo, jis gali siūlyti prezidentui paleisti Bundestagą. Prezidentas gali patenkinti arba atmesti kanclerio siūlymą.

Paleidus Bundestagą, nauji rinkimai turi įvykti ne vėliau kaip per 60 dienų.

 Bundestago darbo tvarka ir įgaliojimai 
Bundestago nariai jungiasi į frakcijas, kuriose turi būti ne mažiau kaip 33 nariai. Bundestago nariai yra visos tautos atstovai, neturi įsipareigojimų juos rinkusiems rinkėjams. Bundestagui vadovauja Bundestago prezidentas. Be įstatymų leidybos, Bundestagas renka Vokietijos federalinį kanclerį, o pareiškus nepasitikėjimą juo, gali siekti vyriausybės atsistatydinimo, tvirtina biudžetą. Bundestago atstovai dalyvauja renkant federalinį prezidentą bei renka pusę federacinio Konstitucinio Teismo teisėjų. Bundestago būstinė – Berlynas.

 Bundestago kadencijos 

 Vietų pasiskirstymas Bundestage (kiekvienos kadencijos pradžioje) Kadencija Rinkimai Vietos CDU/CSU SPD FDP Žalieji Kairieji AfD Kiti I 1949  402  139  131  52  —  —  —  80 II 1953  487  243  151  48  —  —  —  45 III 1957  497  270  169  41  —  —  —  17 IV 1961  499  242  190  67  —  —  —  — V 1965  496  245  202  49  —  —  —  — VI 1969  496  242  224  30  —  —  —  — VII 1972  496  225  230  41  —  —  —  — VIII 1976  496  243  214  39  —  —  —  — IX 1980  497  226  218  53  —  —  —  — X 1983  498  244  193  34  27  —  —  — XI 1987  497  223  186  46  42  —  —  — XII 1990  662  319  239  79  8  17  —  — XIII 1994  672  294  252  47  49  30  —  — XIV 1998  669  245  298  43  47  36  —  — XV 2002  603  248  251  47  55  2  —  — XVI 2005  614  226  222  61  51  54  —  — XVII 2009  622  239  146  93  68  76  —  — XVIII 2013  630  311  192  —  63  64  —  — XIX 2017  709  246  153  80  67  69  94  — XX 2021  736(735)  197  206  92(91)  118  39  83  1 XXI 2025  630  208  120  —  85  64  152  1

 Dabartinė sudėtis (2025–2029) 
XXI Bundestago rinkimai vyko 2025 m. vasario 23 d. Kadencijos pradžioje XXI Bundestagą sudarė 630 narių. Į jį išrinkta 208 CDU/CSU, 152 partijos „Alternatyva Vokietijai“ (AfD), 120 Vokietijos socialdemokratų partijos (SPD), 85 partijos „Sąjunga 90/Žalieji“ (Grüne), 64 partijos „Kairieji“ (Linke) ir 1 Pietų Šlėzvigo rinkėjų asociacijos (SSW) atstovas.

Pirmasis XXI Bundestago posėdis įvyko 2025 m. kovo 25 d. Bundestago pirmininke išrinkta Julia Klöckner (CDU/CSU).

 Prezidiumas 
 Pirmininkas Partija Balsavimas Pirmininkas Julia Klöckner CDU/CSU  Vice-pirmininkai Andrea Lindholz CDU/CSU  — AfD  Josephine Ortleb SPD  Omid Nouripour Žalieji  Bodo Ramelow Kairieji  Šaltinis: Bundestagas

 Frakcijos 
+ XXI Bundestago sudėtis Frakcija Narių skaičius Pirmininkas (-ai) Išrinkta Dabar CDU/CSU   Friedrich Merz Alternatyva Vokietijai (AfD)   Alice Weidel Tino Chrupalla Vokietijos socialdemokratų partija (SPD)   Lars Klingbeil Sąjunga 90/Žalieji (Grüne)   Katharina Dröge Britta Haßelmann Kairieji (Linke)   Heidi Reichinnek Sören Pellmann Neprisijungę nariai   — Šaltinis: Bundestagas

 Taip pat skaitykite 
 Vokietijos politinė sistema

 Šaltiniai 

 Nuorodos 
 Oficiali svetainė

Kategorija:Vokietijos institucijos
Kategorija:Vokietijos politinė sistema
Kategorija:Žemesnieji parlamentų rūmai